
Si Koepoe-koepoe Merah kini telah binasa; pamoeda-pamoeda lemah jang tjakep dan 
disekep oleh itoe prampoean tjaboel telah ditoeloeng dan disoeroe kombali ka masing- 
masing poenja roemah. Orang-orang jang berdosa telah dihoekoem sabegimana 
moestinja, sedeng pasangrahan Gouw-thian-teng beserta isinja telah dibeslag oleh 
pembesar jang berwadjib. Maka lantaran itoe djoega, Soen Siok Seng dan Ban Siauw 
Hoa laloe minta pertoeloengan beberapa kawan jang ikoet membantoe dalem itoe 
penggropokan - jang dibantoe djoega oleh hamba-hamba negri jang telah dikirim oleh 
tikoan dari itoe tempat - boeat mengangkoet si Mata Koetjing jang diloekain oleh Mo 
Hoei Hee aken berobat ka Oetara. Kerna, biarpoen itoe loeka tida membahajaken bagi 
djiwanja Lie Hoa Hiang, tetapi ia perloe mengaso bebrapa minggoe lamanja sebalonnja 
ia boleh keloear bergelandangan lagi boeat melakoeken pakerdja’an jang ada 
manfa’atnja bagi masjarakat. 

Dan satelah ini selese dioeroes, Soen Siok Seng laloe adjak Ban Siauw Hoa boeat 
mengaso di hotel Kioe-sian-lauw, dimana ia dan Lie Hoa Hiang telah berdiam bebrapa 
hari lamanja boeat menjerep-njerepin kabar tentang tempat-semboeninja si Koepoe- 
koepoe Merah. 

Tapi lantaran itoe waktoe sang hari soedah ampir terganti dengen malem, maka iaorang 
telah tahan doeloe Lie Hoa Hiang boeat menginep dan brangkat ka Oetara di hari 
esokannja. 

Di dalem iaorang poenja kamar di hotel, itoe 3 orang telah pasang omong dengen setjara 
oeplek sekali. Sala-satoe hal jang membikin Hoa Hiang tetep tida mengarti, adalah tjara 
begimana ia - pada sabelonnja bertemoe dengen si Koepoe-koepoe Merah - telah 
mendapetin itoe piauw-pertanda’an dari itoe prampoean tjaboel menantjep di tjelananja 
(liat tjerita “Si Koepoe-koepoe Merah” sabelonnja). 

Ini tjangkriman laloe dipetjaken oleh Ban Siauw Hoa, siapa, sabegimana pembatja tentoe 
belon loepa, di waktoe mengintip si Koepoe-koepoe Merah di Gouw-thian-teng, tiba-tiba 
ia djadi terpelanting dan teroes djato ka bawah dari woewoengan ka-3 dari itoe paviljoen 
jang terseboet. Hal itoe telah kedjadian seabisnja si Koepoe-koepoe Merah menimpoek 
dengen piauw jang ditoedjoeken ka djoeroesannja. Hingga Ban Siauw Hoa jang tida 
bersedia boeat mendjaga itoe sendjata-resia dengen moeloet, jang ia terus gigit di antara 
doea baris giginja jang koeat. Kemoedian, dengen menggigit itoe piauw ia lantas 
djatoken dirinja ka tanah, boekannja ia djato kerja diloekain, sabegimana bermoela ada 
didoega oleh Lie Hoa Hiang. Dan di waktoe ia bertempoer dengen Lie Hoa Hiang, jang ia 
kirai ada pendjaganja si Koepoe-koepoe Merah jang mengedjer, Siauw Hoa telah 
goenaken itoe piauw boeat menimpoek pada lawanannja, tapi itoe piauw telah kena 
disampok oleh Lie Hoa Hiang pada sabelonnja sampe ka sasarannja jang ditoedjoe, 

hingga itoe sendjata-resia djadi meledjit dan menantjep ka tjelananja dengen zonder ia 
merasa. 

Demikianlah ada riwajatnja itoe piauw jang menantjep di tjelananja Lie Hoa Hiang, jang 
oleh si Koepoe-koepoe Merah didoega ada itoe orang jang telah mengintip, koetika ia 
sedeng loloh iapoenja korban boeat kemoedian melampiasken iapoenja napsoe-birahi. 

Hingga Lie Hoa Hiang jang mendapet itoe katerangan, baroe mendoesin tentang 
doedoeknja perkara jang betoel, jang ia bermoela anggep ada satoe tjangkriman jang 
tidak aken bisa dipetjahken, apabila Siauw Hoa tida menoetoer sadjelasnja. 

Begitoelah di hari esokannja Hoa Hiang telah berpisahan dengen itoe 2 soe-tjie, dengen 
siapa ia berdjandji aken bertemoe lagi sabegitoe lekas iapoenja loeka soedah mendjadi 
semboeh betoel. Sedeng itoe 2 orang poen telah bantoe berdoa soepaja ia bisa lekas 
semboeh dan berkoempoel kombali aken sama-sama melakoeken pakerdja’an jang 
bergoena bagi kabaekannja masjarakat. 

******************** 

Doea hari kamoedian itoe doea pendekar prampoean telah keliatan pesiar di loear kota 
dengen menaekin kalde jang marika dapet sewa dari eigenaar hotel. 

Selagi marika enak berdjalan sembari pasang omong, mendadak marika telah dibikin 
kaget oleh sekawanan ajam alas jang terbang sraboetan koetika meliwat di sitoe. Dan 
berbareng dengen itoe, satoe pemboeroe telah moentjoel dari blakang gombolan 
sembari membanting-banting kaki. 

“Apabila kaoe orang tida membikin itoe ajam-ajam alas djadi kaget, nistjaja satoe 
antaranja jang paling besar akoe soeda kena panah,” kata ia dengen roepa koerang 
senang. 

“Oh, ma’afkanlah atas kita orang poenja katjeroboan itoe,” kata Soen Siok Seng sembari 
mengangkat tangan membri hormat. “Kita orang sabetoelnja tida mengetaoei bahoea 
itoe ajam-ajam alas sedeng “dimaoein” olehmoe. Tjoema akoe soenggoe tida bisa 
mengarti, toean, tjara begimana kaoe satoe pemboeroe tida bisa memanah boeroeng 
jang sedeng terbang?” 

Itoe pemboeroe djadi mengawasin moekanja gadis itoe, tempo ia mendenger itoe 
omongan jang bersifat rada menjindir. 

“Apa kaoe sendiri bisa berboeat begitoe, hingga kaoe brani bitjara sombong?” 

“Akoe boekannja maoe membilang jang akoe sendiri ada pande dalem hal ilmoe 
memanah,” kata Soen Siok Seng sembari tertawa. “Tapi kaloe kaoe soedi kasi pindjem 
kaoe poenja gendewa dan anak-panahnja padakoe, barangkali akoe bisa boektiken 
omongankoe tadi.” 

Itoe pemboeroe laloe tjaboet sebatang anak-panah jang diselipkan di pinggangnja, jang 
ia lantas kasikan pada Soen Siok Seng brikoet sala-satoe gendewa jang ia bawa. 
Kamoedian, sembari melirik pada Ban Siauw Hoa, kombali ia lantas menanjaken: “Apa 
kaoe djoega maoe tjoba memanah?” 

“Tida, banja trima kasih,” kata itoe gadis jang moeda’an. 

Itoe waktoe oedara ada terang, tempo marika memandang ka satoe djoeroesan, di sana 
mendadak ada keliatan sekawanan boeroeng blibis jang terbang mendatengin dengen 
meroepaken seperti satoe hoeroef DJIN (orang), dengen satoe antaranja jang terbang 
paling doeloe seperti kepalanja hoeroef terseboet. 

“Sekarang tjobalah kaoe panah itoe boeroeng blibis jang terbang paling depan,” kata itoe 
pemboeroe dengen sembarangan. 

Soen Siok Seng laloe manggoetin kepalanja sembari membilang: “Baek”. Kemoedian, 
dengen kasebatan dari satoe achli memanah, ia lantas pentang itoe gendewa jang sigra 
djadi melengkoeng seperti djoega satoe boelan-sabelah. 

Dan satelah terdenger satoe soeara “Sreti”, itoe boeroeng blibis jang di-intjer kepalanja 
sigra djato ka tanah dengen membawa itoe anak-panah jang precies mengenaken 
bagian kepalanja. 

Hal ini telah menerbitken si pemboeroe poenja rasa kagoem dan mengalem tida abisnja 
atas si gadis poenja kepandean itoe. 

“Kaoe ini sesoenggoenja ada satoe malaikat panah jang pantes dikasi djoeloekan Li-yoe- 
kie!” kata itoe pemboeroe sembari memoengoet itoe boeroeng jang ia lantas seraken 
pada Soen Siok Seng. 

Tapi itoe gadis menolak dan minta soepaja itoe pemboeroe boleh bawa poelang sadja 
itoe boeroeng boeat ianja. Sedeng si pemboeroe satelah mengatoerken banjak trima 
kasih dan menanjaken djoega orang poenja she dan nama, laloe melandjoetken poela 
perboeroeannja aken mentjari lagi boeroeng-boeroeng atawa laen-laen binatang oetan. 

Samentara itoe doea pendekar sesoedahnja kenjang poeter-kajoen memandang 
kabagoesannja alam di sakiter sitoe, baroelah marika kombali ka hotel boeat bersantap 
dan bersedia aken brangkat poelang ka Oetara di hari esokannja. 

Tapi satoe pribasa ada kata: Di langit atjapkali terbit angin riboet jang tida terdoega, 
seperti djoega bahaja bagi manoesia jang atjapkali dateng dengen zonder dioendang. 
Dan ini pepatah djoestroe ada apa jang telah dialamken oleh itoe doea pendekar, siapa, 
koetika di hari esokannja marika tersedar dari tidoer jang amat njenjak, marika dapet 
kenjata’an marika telah djadi.telandjang boelet.! 

******************** 

Marika poenja pakean jang dipake di badan, semoea telah ditjoeri orang dengen zonder 
mereka bisa merasa! Sedeng dimana djendela ada tertampak banjak aboe bekas orang 
membakar Hoen-hio, hingga tida heran kaloe marika tida ‘ngah tempo orang 
terlandjangin marika! 

“Ajal Tjilaka!” kata itoe doea gadis dengen soeara ampir berbareng. 

Broentoeng djoega doea selimoet jang ada di sitoe tida toeroet ditjoeri orang, hingga 
dengen kabogehan marika laloe menggoenaken selimoet boeat samentara menoetoepin 
marika poenja badan. Tapi, tempo Siok Seng toeroen dari pembaringan aken mengambil 
iapoenja boengkoesan pakean, kombali ia djadi membanting-banting kaki sembari 
berkata: “Ah! Soenggoe koerang adjar sekali itoe pentjoeri jang telah menjatroni kita 
pada kemaren malem! Apabila akoe belon bisa katemoeken padanja boeat dikasi 
adjaran jang satimpal, akoe bersoempa tida maoe idoep didalem ini doenia. 

Kerna itoe boengkoesan - brikoet djoega boengkoesan pakeannja Ban Siauw Hoa - 

ternjata semoea telah.“terbang” entah kamana perginja! Sedeng sebagi gantinja, di 

sitoe ada kedapetan doea stel pakean toea, sepasang piso blati dan satoe soerat jang 
ditantjepin anak-panah. Soerat mana - tempo dibatja - ada berboenji begini: 

Soen Siok Seng dan Ban Siauw Hoa! 

Si Koepoe-koepoe Merah sekarang telah tamat lelakonnja, sedeng paviljoen Gouw-thian- 
teng telah dibeslag oleh pembesar jang berwadjib. Sebagian orang boleh merasa poeas 
dengen adanja ini pemoesna’an, tetapi bagi akoe ini oeroesan tjoema berarti satoe 
perboeatan pengetjoet jang tida ada bandingannja. 

Akoe bilang satoe perboeatan pengetjoet jang tida ada bandingannja, kerna itoe 
pemoesna’an baroe bisa kedjadian satelah diadaken pengrojokan dengen dibantoe oleh 
fihaknja pembesar negri. Maka dari sebab itoe djoega, apa itoe bisa diseboet 
perboeatannja orang-orang gagah jang haroes dimaloein? 

Ini kali akoe pindjem doeloe boeat bebrapa hari lamanja kaoe orang poenja pakean 
sebagi barang tandonan jang haroes “diteboes” salekasnja bisa. Tapi, soepaja kaoe 
orang bisa menjoesoel pada akoe dengen tida terlandjang boelet, maka akoe telah 
sediaken doea stel pakean jang loemajan boeat kaoe orang pake. 

Sebagi penoetoep dari ini soerat jang ditoelis dengen terboeroe-boeroe, akoe seroeken 
kaoe orang - apabila merasa penasaran dan tida takoet boeat “didjadjal” - hajolah kaoe 
orang soesoel akoe zonder merasa ragoe-ragoe lagi. 

Ini dialah ada akoe poenja nama jang diloekisken dengen satoe tjangkriman: 

It siang it, tay tji hwan, li lo heng, hee boe tek. 

“Koerang adjar!.” Soen Siok Seng mengelah napas dengen hati jang sanget 

mendongkol. 

Sedeng Ban Siauw Hoa jang djoega tida kalah djengkelnja dengen iapoenja soe-tjie, 
laloe menggebrak medja sembari kretekin giginja dan berseroe: “Bangsat! Apabila ini 
manoesia belon bisa ditjingtjang seperti baso, akoe bersoempah tida maoe djadi orang!” 

“Tapi, soe-moay,” kata Soen Siok Seng sembari memikirken apa artinja itoe tjangkriman 
jang terdiri dari 13 hoeroef, “Tjara begimanakah ini tjangkriman moesti dipetjahkennja? 
Kita pasti tida bisa tjari itoe djahanam apabila kita tida bisa petjahken tjangkriman ini. 
Tjobalah soe-moay boleh bantoe akoe poeter otak sabentaran.” 

Koetika ia soedah memikirken sampe berdjam-djam lambanja, baroelah Siauw Hoa bisa 
menerangken sedikit demi sedikit atas bantoannja Soen Siok Seng jang meroepaken 
satoe kawan jang berharga boeat mengatahoei isinja itoe tjangkriman jang ternjata 
berboenji seperti brikoet: 

“It siang it = satoe di atas satoe, atawa it (satoe) disoesoen dengan satoe it, djadi 
meroepaken hoeroef DJI (doea). Tay tji hwan = sebaliknja dari besar, ini soedah terang 
ada hoeroef SIAUW atawa SIO (ketjil). Li lo heng = ‘ngko prampoean, ini - soeda tentoe 
sadja - ‘ntji, hoeroef TJI atawa TJIA. Maka di antara itoe 9 hoeroef, sekarang telah 
diringkesin mendjadi 3 hoeroef jang berboenji: DJI SIO TJIA, atawa nona kadoea. 
Sedeng Thian hee boe tek berarti: Di kolong langit tida ada tandingannja. Satoe 
kasombongan JANG DJARANG ADA BANDINGANNJA!” Ban Siauw Hoa achirken 
pemetjahannja. “Itoelah ada Dji Siotjia jang telah melakoeken itoe perboeatan jang 
sanget menangtang. Tjoema tida ketaoean siapa iapoenja she, nama dan dimana 
tempat-kadiamannja, hingga tida gampang boeat kita mentjari pada ia itoe.” 

Boeat mana Soen Siok Seng poen membenerken atas omongannja iapoenja soe-moay 
itoe. 

Seabisnja marika berpakean, tiba-tiba si eigenaar hotel dating mengetok pintoe. Dan 
koetika Siauw Hoa memboekaken pintoe, itoe eigenaar hotel laloe menjerahken satoe 
boengkoesan jang ia kenalin ada miliknja sendiri. 

“Ini boengkoesan,” ia menerangken tempo ditanjaken, “Telah dikirim oleh saorang tida 
dikenal pada kemaren malem. Tapi ia itoe - menoeroet prasa’ankoe - ada kenal baek 
pada kaoe orang berdoea. Tadinja akoe maoe serahken ini di itoe sa’at djoega, tapi 
lantaran koeatir mengganggoe pada kaoe orang jang soedah masoek tidoer, maka akoe 
telah tahan doeloe dan baroe anterken ini sekarang, boeat mana akoe banjak harep Dji- 
wie soedi membriken ma’af atas kelantjangankoe itoe.” 

“Apa ia tida bilang siapa pengirimnja ini boengkoesan?” 

“Tida,” kata itoe eigenaar hotel, “Malah tempo akoe menanjaken iapoenja nama djoega, 
akoe menanjaken iapoenja nama djoega, itoe orang tida maoe menerangken, selaennja 
ia berkata.... Oh, akoe loepa jang ia telah kata. Tapi di sini akoe telah tjatet di atas 
sepotong kertas.” (la melandjoetken sembari merogo sakoe dan keloearken salembar 
kertas, jang kemoedian ia lantas batjaken boenjinja di hadepannja kadoea gadis itoe): “It 
siang it, tay tji hwan, li lo heng, Thian Hee Boe Tek”. Akoe tida taoe apa jang ia maoe 
maksoedken dengen itoe omongan, tetapi itoe orang telah memberi-taoe padakoe, jang 
kaoe orang tentoe kenalin padanja apabila akoe menjeboet begitoe. Tjoema belon taoe 
apa itoe orang bitjara sesoenggoenja atawa tjoema boeat maen-maen sadja?” 

Ban Siauw Hoa laloe kedipin matanja pada iapoenja soe-tjie itoe, hingga dengen pendek 
Soen Siok Seng - jang telah mengetaoei maksoednja itoe soedara-angkat - lantas 
mendjawab: “Oh, ja, itoe orang memang kita kenal tjoekoep baek. Iapoenja adat soeka 
sekali memaen sama orang hingga lopan boleh tida oesah koeatir apa-apa di dalem hati. 
Dan banjak trima kasih akoe mengatoerken atas lopan poenja kebaekan.” 

“Ja, ja,” kata itoe eigenaar hotel sembari berlaloe. 

Isinja itoe boengkoesan, sabegimana kemoedian baroe ternjata satelah diboeka adalah 
- ketjoeali pakean - oeang bekelan, pedang dan golok jang mendjadi marika berdoea 
poenja milik. Selaennja itoe, ada terdapet djoega sepotong soerat jang tjoema 
ditoeliskan bebrapa perkata’an jang boenjinja: Soesoel akoe ka Tjee-kee-tjoen. Sampe 
kita ketemoe lagi. Sedang tanda-tangannja dalah itoe 13 hoeroef jang kita telah 
seboetken dengen beroelang-oelang di atas ini. 

“Nah, kaloe begini,” kata Ban Siauw Hoa, “Keliatannja ada harepan djoega boeat kita 
mentjari pada itoe binatang alas!” 

“Ada harepan? Hajolah kita sigra bersedia,” kata Soen Siok Seng dengen roepa 
bernapsoe, “Kerna kita tida boleh berlakoe ajal boeat bikin peritoengan dengen itoe 
djahanam!” 

Kemoedian, satelah menjoren masing-masing poenja sendjata dan kantong Pa-pwee- 
long, itoe doea pendekar wanita laloe menoedjoe ka Tjee-kee-tjoen dengen menaekin 
itoe doea kalde jang marika dapet sewa dari eigenaar hotel. 

Sesampenya marika ka itoe desa jang ditoedjoe, ternjata itoe nama-djoeloekan Dji Siotjia 
ada sanget tersohor di antara pendoedoek jang terbanjak, hingga tempo Siok Seng 
menanjaken: “Dimana roemahnja Dji-siotjia?” dengen lantas ada orang jang oendjoekin 
pada marika: “Toe di sana. Itoe roemah jang di depannja ditanemin sepasang poehoen 
“kwie”. 

Tapi ternjata pintoenja itoe rumah terkoentji dari sabelah dalem. Maka satelah Siok Seng 
mengetok sampe bebrapa kali, baroelah ada satoe boedak prampoean jang keloear 
memboekaken pintoe. 

“Akoe noempang tanja,” kata itoe gadis, “Apa di sini boekan roemahnja Dji-siotjia?” 

Itoe boedak tida lantas menjaoetin, hanja memandang pada itoe doea pendekar wanita 
dengen roepa tjoeriga. Tapi kemoedian ia lantas manggoetin kepalanja sembari 
membilang: “Betoel, Djie-wie kouw-nio orang dari mana? She dan nama apa? Djoega 
ada kaperloean apa mentjari pada Dji-siotjia?” 

Siok Seng dan Siauw Hoa laloe menerangken masing-masing poenja she, nama beserta 
tempat kadiaman dengen sadjelas-djelasnja. 

“Dji-siotjia belon kombali dari See-san, tetapi Toa-siotjia ini hari kabetoelan ada di 
roemah. Apa kaoe orang maoe bertemoe djoega pada akoe poenja Toa-siotjia?” 

Siok Seng laloe melirik pada Siauw Hoa, dengen mana ia seolah-olah maoe menanjaken 
pikirannja sang soe-moay itoe: “Apa kita ketemoeken Toa-siotjia sadja?” 

Siauw Hoa mengarti apa maoenja itoe lirikan, maka ia lantas manggoetin kepalanja 
sembari membilang: “Ja. la djoeba boleh. Kita banyak harep soepaja kaoe boleh pergi 
memberi-taoeken pada kaoe poenja nona itoe.” 

“Baeklah,” kata itoe boedak prampoean sembari berdjalan masoek. 

Selang tida sebrapa lamanya, dari dalem itoe roemah ada keliatan moentjoel satoe nona 
roemah ada keliatan moentjoel satoe nona jang memake badjoe. lapoenja dandangan 
saderhana sekali, tetapi didalem itoe kasederhana’an, itoe doea pendekar wanita telah 
meliat ada apa-apa jang rada loear biasa, jaitoe sinar matanja si nona jang seolah-olah 
mengeloearken listrik, hingga dengen lekas marika mengetahoei, bahoea dengen lekas 
marika mengetahoei, bahoea ini Toa-siotjia ada satoe achli-silat jang kepandeannja 
soeker didjadjakin. 

Pada waktoe ia meliat pada doea gadis itoe, si nona laloe memberi hormat seraja 
persilahken doea tetamoenja doedoek di roeangan-pertengahan. 

Kamoedian, satelah marika soedah disilahken minoem aer thee boeat mengilangken 
aoes, Toa-siotjia laloe menanjaken, ada kaperloean apa marika mentjari pada Dji-siotjia? 
Atas pertanja’an mana, Soen Siok Seng laloe toetoerken marika poenja pengalaman, 
sedari mengepoeng si Koepoe-koepoe Merah sahingga marika mengalamken itoe 
kedjadian tida enak jang telah dilakoeken oleh Dji-siotjia, hingga marika kepengen 
menanjaken dengen persoonlijk, apa sebabnja iamentjari setori begitoe roepa? 

Samentara Toa-siotjia jang mendapet katerangan demikian, paras-moekanja dengen 
mendadak berobah mendjadi merah. 

“Apa itoe semoea boekti-boekti, jang beroepa soerat tjangkriman, dari 13 hoeroef jang 
dikirim blakangan dan doea piso blati jang dibrikoetken beserta itoe semoea, ada dibawa 
kemari?” 

“Itoe sekalian kita ada bawa di sini,” saoetnja Soen Siok Seng jang sigra merogo 
sakoenja dan oendjoekin itoe semoea boekti-boekti pada itoe nona jang memake badjoe 
idjo. 

Satelah ia preksa dengen terliti sampe bebrapa sa’at lamanja, tiba-tiba Toa-siotjia djadi 
menggebrak medja dengen roepa oering-oeringan. 

“Itoe gladak ternjata maoe membikin maloe pada akoe!” ia kata sembari menoleh pada 
kadoea tetamoenja itoe. “Sekarang Djie-wie kouw-nio boleh menoenggoe doeloe di hotel 
Kioe-sian-lauw. Apabila oeroesan soeda diberesken, akoe nanti memberi-kabar lagi 
pada kaoe orang berdoea.” 

Soen Siok Seng dan Ban Siauw Hoa laloe mengatoerken banjak-banjak trima kasih. 

Koetika marika saling berdjandji aken bertemoe lagi, itoe doea gadis laloe kombali ka 
hotel dengen pikiran sedikit lebih lega. 

******************** 

Pada hari jang katiga, ka itoe hotel ada dateng satoe boedak prampoean jang 
menganterin satoe boengkoesan besar jang dipak dengen rapi dan laloe dititipken pada 
itoe eigenaar hotel. 

“Ini boengkoesan,” kata ia, “Harep lopan soedi trimaken pada Nona-nona Soen dan Ban, 
dari akoe poenja siotjia di Tjee-kee-tjoen.” 

“Apa kaoe merasa tida perloe boeat ketemoeken sendiri pada marika itoe?” menanja itoe 
eigenaar hotel sembari berbangkit dan trima itoe barang titipan jang ia rasaken beberapa 
kati beratnja. 

“Apa dji-wie kouw-nio ada di dalem?” 

“Marika kabetoelan sedeng pergi kaloear,” kata itoe eigenaar hotel, “Tapi kaloe kaoe 
maoe menoenggoe sabentaran, akoe boleh soeroean orang boeat pergi soesoelin pada 
marika itoe.” 

“Kaloe begitoe, lopan tida oesa bikin soesa apa-apa,” kata itoe boedak prampoean. 
“Tjoema kaloe nanti marika soedah poelang, akoe banjak harep soepaja lopan toeloeng 
sampeken pemberian hormatnja akoe poenja siotjia di Tjee-kee-tjoen.” 

Itoe eigenaar hotel berdjandji aken sampeken sasoeatoe pesenannja boedak itoe. 

Kira-kira ampir lohor tempo Soen Siok Seng dan Ban Siauw Hoa kombali ka hote boeat 
bersantap, si eigenaar hotel kombali telah anterin satoe boengkoesan jang katanja telah 
dikirim oleh “satoe siotjia dari Tjee-kee-tjoen.” 

Oh, itoelah ada dari soedara’koe di sana,” kata Soen Siok Seng dengan hati berdebar- 
debar. 

Pada sesa’at itoe djoega Siauw Hoa laloe pergi mengoentji pintoe-kamar, sedeng Siok 
Seng laloe boeka tali iketannja itoe boengkoesan jang ternjata ada diboelen sampe 
bebrapa lapis. Koetika itoe semoea lapisan telah disingkirken, marika menampak bahoea 
didalem boengkoesan itoe - salaennja terisi marika poenja pakean jang telah ditjoeri - 
ada satoe kotak kajoe jang - koetika diboeka toetoepnja sigra menjiarken baoe jang 
membikin orang kepengen moentah, kerna isihnja itoe kotak poen boekan laen dari 
satoe... kepala manoesia jang didjidatnja tertampak satoe lobang jang menemboes ka 
bagian blakangnja kepala itoe! Maka oleh kerna itoe djoega Siok Seng lantes toetoep 
lagi itoe kotak sembari menekep lobang idoeng dengen menggoenaken selampe. 
Sedeng satoe soerat jang dilampirken dan isinja ditoelis dengen pandjang lebar, 
boenjinja seperti brikoet: 

Soedara Soen dan Ban jang terhormat, 

Itoe djahanam jang telah memalsoeken namakoe, achirnja telah dapet dibinasaken di 
desa Pek-kee-tjip. la itoe ada Hoei-to-tjian Soe Boen Tiong, sala satoe ketjinta’annja si 
Koepoe-koepoe Merah; maka dari itoe ia kliwat sakit hati pada kaoe orang jang telah 
membinasaken itoe prampoean tjaboel. Tapi, lantaran ia tida brani membikin 
pembalesan pada kaoe orang dengen berterang, maka ia telah goenaken ini tindakan 
melempar batoe semboeni tangan, hingga ia seolah-olah maoe adoe akoe dengen kaoe 
orang akoe poenja fihak. Tjoema broentoeng akoe bisa bersabar dan tida lekas 
mengambil tindakan setjara getas, hingga segala kedjadian jang tida enak bisa dikasi 
liwat dengen setjara jang tida mengasilken bagi fihaknja si djahanam itoe. Kerna pada 
akoe sendiri poen ia ada mengirim satoe soerat boedek jang maksoednja boeat 
mengobor soepaja akoe djadi membentji pada kaoe orang dengan setjara jang tida 
ketahoean apa sebabnja; katjoeali Tjoen Hiang satoe boedak prampoean jang mendjadi 
sala-satoe orang kapertjaja’ankoe, djadi menaro katjoerigaan keras terhadap sesoeatoe 
tetamoe prampoean jang ia tida kenal dan djoestroe mentjari pada akoe. Maka di saban 

waktoe ada orang jang menanjaken pada “Dji-siotjia”, ia selaloe memberiken djawaban 
jang “Dji-siotjia” tida ada di roemah. Akoe sajang sekali Tjoen Hiang ini, hingga akoe 
tinggal toeroetin sadja iapoenja voorstel dengen zonder membantah apa-apa, biar poen 
dengen orang boleh kataken akoe takoet. Dan itoelah ada ini “takoet” jang telah 
mentjegah terdjadinja persetorian-persetorian jang tida di-inginken. Satoe kebaekan jang 
Tjoen Hiang telah berboeat goena dirikoe sendiri. 

Maka sabegitoe lekas kaoe orang berlaloe dari Tjee-kee-tjoen, akoe lantas soesoel itoe 
djahanam jang akoe telah doega melakoeken itoe perboeatan, tapi itoe djahanam 
soedah bisa “tjioem baoe” dan lantas mengoempet, tida maoe ketemoeken padakoe. 
Kerna ia telah merasa jang akoe telah bisa djadjakin brapa tingginja ia poenja 
kepandean ilmoe-silat, biarpoen iapoenja kepandean menimpoek dengen piso blati 
haroes dikagoemin dan bikin ia mendapet itoe djoeloekan “Hoei-to-tjiang” (atawa 
Panglima Piso Terbang) di kalangan kang-ouw. Tapi dasar Thian tida soekain iapoenja 
kekedjian-kekedjian itoe, hingga ia telah meninggalken itoe piso blati jang memake 
ratjoen di itoe hotel. Hal mana ada menggampangken boeat akoe lantas bisa 
mengenalin siapa eigenaarnja piso-piso itoe. 

Di itoe sore akoe telah sampe ka Pek-kee-tjip. Banjak orang telah kenalin akoe, tetapi 
pada marika akoe sengadja tida menjeboet-njeboet jang akoe sedeng mentjari pada 
Hoei-to-tjian Soe Boen Tiong, kerna akoe koeatir - apabila ia kabetoelan ada di sitoe - ia 
aken maboer terlebih djaoeh lagi, hingga itoe djadi berarti semingkin soeker lagi aken 
akoe bisa membekoek pada ia itoe. maka selama akoe brenti mengaso di satoe roemah 
makan ketjii, akoe mendenger orang tjerita jang itoe djahanam sekarang ada 
menoempang tinggal di roemahnja Boe-siang-koei Pok Hoei Him, satoe djagoan jang 
ditakoetin didalem itoe desa, hingga lantaran itoe djoega perboeatannja ini “tjabang atas” 
djadi kliwat sawenang-wenang dan tida ada seroepa kedjahatan jang ia tida lakoeken. 
Malah di itoe waktoe ia telah merampas satoe gadis jang telah bertoendangan sama 
saorang sekolahan di Tio-kee-po, jang sampe sabegitoe djaoe tida diketahoei begimana 
nasibnja. 

Hingga lantaran adanja ini oeroesan jang sanget tida patoet, akoe djadi mendapet 
alesan boeat toeroen tangan, sekalian menoeloengin pada itoe gadis jang lemah. 

Begitoelah itoe malem akoe laloe satronin roemahnja Pok Hoei Him. 

Di sana - lantaran marika keboeroe ketahoei kedatengankoe - marika laloe mentjoba 
boeat mendjebak pada dirikoe, tetapi akoe - jang terlebih siang telah mendjaga orang 
poenja moeslihat boesoek - telah bisa terloepoet dan sigra melabrak pada itoe 3-4 
boeaja darat jang telah merintangin akoe masoek di dalem roeangan pertengahan. Akoe 
telah bertempoer dengen Soe Boen Tiong, jang dibantoe dengen Pok Hoei Him. Selagi 
kita bertempoer sedeng seroenja, mendadak itoe djahanam she Soe laloe menimpoek 
dengen doea piso blati jang memake ratjoen ka djoeroesankoe, hingga akoe lantas 
angkat golokkoe boeat menjampok itoe sendjata. Sala-satoe dari sendjata itoe - 
soenggoe kabetoelan sekali! - telah djadi terpental dan mengenaken djitoe pada sabelah 
matanja Pok Hoei Him, hingga dengen mengeloearken satoe djeritan ia lantas roeboe 
dan binasa di sakoetika itoe djoega. Samentara Soe Boen Tiong jang meliat 
timpoekannja meleset dan achirnja telah membinasaken pada kawannja sendiri, laloe 
berniat aken lari sembari mengoelangken poela timpoekan itoe. Tapi, koetika baroe 
sadja ia maoe mengangkat tangannja, akoe soedah barengin timpoek djidatnja dengen 

satoe pelor besi, hingga pelor itoe menemboesin iapoenja batok kepala, ia lantas roeboe 
dengen tida bernjawa lagi! 

Kamoedian akoe tangkep satoe orang - jang akoe sering ketemoeken bergelandangan 
mentjari boeroeng atawa binatang oetan di antara rimba-rimba di sabelah oetara dari 
desa Tjee-kee-tjip - siapa, koetika akoe tjoba tanjaken dimana itoe boengkoesan jang 
telah ditjoeri oleh Soe Boen Tiong dari kaoe orang berdoea, ternjata ia bisa 
menerangken dan malah ia mengakoe, jang ia ada itoe orang jang telah dititahken oleh 
Soe Boen Tiong boeat membawa itoe boengkoesan ka hotel Kioe-sian-lauw, maka 
dengen gampang kaoe orang poenja pakean telah dapet dikatemoeken. Samentara itoe 
gadis jang telah dirampas, soekoer belon diganggoe kahormatannja, hingga akoe bisa 
kombaliken ka roemah-tangganja dengen tida koerang soeatoe apapoen. 

Demikianlah ada achirnja itoe oeroesan pemalsoean nama jang sanget mendjengkelken 
hati tapi sekarang telah berhasil bisa dibikin terang, hingga selandjoetnja kaoe orang 
boleh merasa poeas dan mengarti bahoea Dji-siotjia boekannja saorang jang soeka 
mentjari setori dengen tida katentoean begimana djoentroengannja. Sedeng kaoe orang 
poenja pakean jang ditjoeri - brikoet djoega kepalanja itoe djahanam sebagi boekti - 
akoe telah minta pertoeloengannja Tjoen Hiang boeat sampeken pada kaoe orang di 
Kioe-sian-lauw. Maka sebagi penoetoepnja ini toelisan, pada kaoe orang berdoea akoe 
mengoetjap: slamet, sampe kita bertemoe lagi. 

Hormat dari akoe, 

Tjeng-le-Lie Dji-Siotjia 
Tjee In Tjeng 


»»> TAMAT ««< 



